Vignir með jafntefli í lokaumferðinni – mjög góður árangur Heimsmeistaramóti áhugamanna – skákmanna með 2000 Elo stig og minna lauk í dag í Iasi í Rúmeníu . Hinn tíu ára Vignir Vatnar Stefánsson lauk keppni með því að gera jafntefli við efnilega indverska stúlku og lýkur því leik í 19. - 40. sæti ( 26. sæti eftir stigaútreikning ) með 6 vinninga . Þó svo að flestir sem fylgjast með skák hérlendis viti að Vignir Vatnar er mun sterkari en stig hans nú ( 1678 ) segja til um er árangur hans með eindæmum góður og fylgir hann þar með eftir góðu gengi að undanförnu . Vignir Vatnar hækkar um 61 stig fyrir árangurinn sem samsvarar 2032 Elo stigum , fer vel yfir 1700 stiga múrinn og nálgast 1800 stigin óðfluga . Vignir vann fimm skákir , gerði tvö jafntefli og tapaði tveimur , báðum með svörtu . Þá tefldi Vignir upp fyrir sig allt mótið en andstæðingar hans voru u.þ.b. 160 - 300 stigum hærri en okkar maður . Framan af móti gekk Vigni verr gegn unglingunum en lét þá svo sannarlega finna fyrir því í lokaumferðunum tveimur . Það sem vekur enn eftirtekt eru „ stáltaugar “ Vignis en hann lætur töp lítið á sig fá og kemur jafnan sterkur til baka í næstu umferð . Að sögn Stefáns Más Péturssonar , föður Vignis , voru aðstæður hinar bestu og framkvæmd mótsins til fyrirmyndar . Yfir 200 keppendur tóku þátt í mótinu og var Vignir númer 132 í stigaröðinni . Efstir og jafnir með 8 vinninga voru heimamaðurinn Lehel Vrencian ( 1966 ) og Malasíubúinn Wen Eu Teh Aron ( 1949 ) en sá fyrrnefndi varð ofar á stigum . Hvorki fleiri né færri en tólf keppendur komu næstir með 7 vinninga sem sýnir hversu jafnt mótið er . Sigurvegarinn færist sjálfkrafa upp í 2200 Elo stig , hlýtur að launum Fide meistaratitil auk peningaverðlauna . Eins og fyrr var greint frá varð Vignir Vatnar á meðal efstu manna í hraðskákmótinu sem haldið var meðfram mótinu og hlaut fyrir það peningaverðlaun .